UPRS Sodba II U 489/2019-9
Datum: 2019-12-18T01:00:00.000+01:00
ecli: ECLI:SI:UPRS:2019:II.U.489.2019.9
sodisce: Upravno sodišče
oddelek: Upravni oddelek
podrocje: BREZPLAČNA PRAVNA POMOČ
institut: brezplačna pravna pomoč - vračilo stroškov brezplačne pravne pomoči - uspeh v postopku - pridobitev premoženja

## Jedro

48. člen ZBPP upravičencu do brezplačne pravne pomoči, ki je v postopku uspel in na podlagi pravnomočne odločbe sodišča pridobil premoženje oziroma dohodke, nalaga da povrne stroške, plačane iz naslova brezplačne pravne pomoči. Ker tožnik razpolaga z v postopku pridobljenim premoženjem, se pri tem njegov siceršnji materialni položaj ne upošteva, podana je le omejitev, da se od upravičenca ne sme terjati več, kot je v postopku dejansko dobil.

## Izrek

Tožba se zavrne.

## Obrazložitev

1. Z izpodbijanim sklepom je bilo tožniku naloženo, da povrne Republiki Sloveniji znesek 105,12 EUR, izplačan iz naslova brezplačne pravne pomoči, v roku navedenem v odločbi in na v odločbi naveden račun. Iz obrazložitve izhaja, da je bil tožnik na podlagi odločbe Okrožnega sodišča v Mariboru, št. Bpp 53/2015 z dne 15. 1. 2015 upravičen do brezplačne pravne pomoči v obsegu sestave vseh potrebnih vlog ter pravnega svetovanja in zastopanja odvetnika v postopku pred sodiščem prve stopnje zaradi plačila odškodnine v zvezi s škodnim dogodkom z dne 7. 6. 2014, ki je tekel pred Okrajnim sodiščem v Mariboru pod št. I P 159/2015, za izvedbo brezplačne pravne pomoči pa je bila določena odvetnica A.A. iz Maribora. S sklepom z dne 1. 2. 2017 so bili tej odvetnici odmerjeni in plačani stroški v višini 587,98 EUR. Sodba izdana pri Okrajnem sodišču v Mariboru pod št. I P 159/2015 je postala pravnomočna v zvezi s sodbo Višjega sodišča v Mariboru, št. I Cp 1000/2017 z dne 7. 11. 2017 in izvršljiva 14. 12. 2017, na podlagi te pa je bila tožena stranka B.B. dolžna plačati upravičencu odškodnino v znesku 1.000,00 EUR z zakonskimi zamudnimi obrestmi od 4. 2. 2015 do plačila.

2. V nadaljevanju je bilo ugotovljeno, da je zoper B.B. v teku postopek osebnega stečaja, v katerem je upravičenec prijavil terjatev na podlagi zgoraj navedene sodbe ter v okviru katerega je bil poplačan v višini 105,12 EUR, kot je sodišču sporočil stečajni upravitelj C.C. Glede na določbo 48. člena Zakona o brezplačni pravni pomoči (v nadaljevanju ZBPP) je tako tožnik zaradi pridobitve premoženja dolžan povrniti stroške izplačane iz naslova brezplačne pravne pomoči, ki so bili odmerjeni in izplačani odvetnici do višine prejetega premoženja.

3. Tožnik v vloženi tožbi navaja, da dolga ne more povrniti, ker ni dobil premoženja. Dodaja, da je upravičenec do brezplačne pravne pomoči. Smiselno predlaga odpravo izpodbijane odločbe.

4. Tožena stranka v odgovoru na tožbo vztraja pri izpodbijani odločitvi. Navaja, da je tožnik, ker dosojenega zneska ni prejel in ker je toženec B.B.v postopku osebnega stečaja, svojo terjatev po sodbi št. I P 159/2015 prijavil v postopku osebnega stečaja in prejel delno plačilo v višini 105,12 EUR. Glede na to je v skladu z 48. členom dolžan povrniti Republiki Sloveniji razliko med stroški, ki so bili dejansko plačani iz naslova brezplačne pravne pomoči in zneskom, ki ga je vrnila nasprotna stranka iz naslova stroškov postopka. Predlaga, da sodišče tožbo kot neutemeljeno zavrne.

5. Tožnik v vloženi pripravljalni vlogi navaja, da ni prejel finančnih sredstev v višini 587,98 EUR, ampak samo 105,12 EUR.

6. Tožba ni utemeljena.

7. Prvi odstavek 48. člena ZBPP določa, da je upravičenec do brezplačne pravne pomoči, ki je delno ali v celoti uspel v postopku in je na podlagi pravnomočne odločbe sodišča pridobil premoženje oziroma dohodke, dolžan povrniti Republiki Sloveniji razliko med stroški, ki so bili dejansko plačani iz naslova brezplačne pravne pomoči, in zneskom, ki ga je povrnila nasprotna stranka iz naslova stroškov postopka, oziroma tistim zneskom, ki ga je Republika Slovenija izterjala od nasprotne stranke v skladu s 46. členom tega zakona. V nobenem primeru se od upravičenca do brezplačne pravne pomoči ne sme terjati več, kot je v postopku dejansko dobil (tretji odstavek 48. člena ZBPP).

8. V predmetni zadevi ni sporno, da je tožnik v zadevi, za katero mu je bila dodeljena brezplačna pravna pomoč, uspel in da mu je bil po sodbi Okrajnega sodišča v Mariboru št. I P 159/2015 z dne 19. 1. 2017 prisojen znesek 1.000,00 EUR. Ker je šel tožnikov dolžnik B.B. v postopek osebnega stečaja, je tožnik v tem postopku prijavil svojo terjatev in prejel znesek 105,12 EUR, kar med strankami ni sporno.

9. Glede na tako ugotovljena dejstva in citirano materialnopravno podlago, to je 48. člen ZBPP, je izpodbijana odločitev pravilna. Ker je tožnik v postopku, za katerega mu je bila dodeljena brezplačna pravna pomoč, uspel, in pridobil denarna sredstva v navedenem znesku, je dolžan povrniti stroške, izplačane iz naslova brezplačne pravne pomoči. 10. Na odločitev okoliščine, ki jih navaja tožeča stranka v tožbi ne vplivajo. 48. členu ZBPP upravičencu do brezplačne pravne pomoči, ki je v postopku uspel in na podlagi pravnomočne odločbe sodišča pridobil premoženje oziroma dohodke, nalaga da povrne stroške, plačane iz naslova brezplačne pravne pomoči. Ker tožnik razpolaga z v postopku pridobljenim premoženjem, se pri tem njegov siceršnji materialni položaj ne upošteva, podana je le omejitev, da se od upravičenca ne sme terjati več, kot je v postopku dejansko dobil (tretji odstavek 48. člena ZBPP). Ker je torej tožnik v postopku, v katerem mu je bila dodeljena brezplačna pravna pomoč, pridobil zgoraj navedeni znesek, mora stroške izplačane iz naslova brezplačne pravne pomoči povrniti do višine prejetega zneska.

11. Izpodbijani upravni akt je torej tudi po presoji sodišča pravilen in na zakonu utemeljen, zato je sodišče tožbo kot neutemeljeno zavrnilo na podlagi prvega odstavka 63. člena Zakona o upravnem sporu (v nadaljevanju ZUS-1).